बांदीकुई। पंचायतसमिति की सोमवार को प्रधान सीमा देवी की अध्यक्षता में हुई साधारण सभा में पानी के मुद्दे पर जलदाय विभाग के एईएन संतोषप्रद जवाब नहीं दे पाए। इस पर सरपंच भड़क गए। एक बार तो सरपंच बैठक का बहिष्कार कर जाने लगे।
बैठक की शुरुआत पानी के मुद्दे पर चर्चा से शुरू हुई। नांगल झामरवाड़ा सरपंच गोपाल सिंह नांगल ने कहा कि सुधारनपाड़ा से नांगलझारवाडा तक वर्षों पहले पाइप लाइन डाली गई थी, लेकिन उसमें आज तक पानी नहीं आया। कई बार जलदाय विभाग एईएन से मोबाइल पर शिकायत की, लेकिन वे कोई संतोषप्रद जवाब नहीं देते है। इस दौरान जलदाय विभाग एईएन आलोक शर्मा इस मामले में कोई संतोषप्रद जवाब नहीं देने पर सरपंच भड़क गए और एईएन सरपंचों में तू-तू, मैं-मैं हो गई। मामला इतना बढ़ गया कि एक बार तो सरपंच बैठक का बहिष्कार कर जाने लगे, लेकिन बीडीओ ने समझाइश कर मामला शांत करा दिया।
जिला परिषद सदस्य महेश सैनी ने कहा कि पंचायत समिति बोर्ड बने 11 माह हो गए। इसके बाद भी जलदाय विभाग ने एक भी समस्या का समाधान नहीं किया। बसवा सरपंच घनश्याम महावर ने कहा कि बसवा में 8 से 10 दिन के अंतराल में पानी की सप्लाई हो रही है। गुढ़ाकटला सरपंच छोटेलाल सैनी ने कहा खराब पड़े हैंडपंपों को मिस्त्री ठीक नहीं करने जाते।
जब लोग पाइप लेने जाते हैं तो विभाग यह कहकर भेज देता है कि पाइप नहीं है। उन्होंने कर्मचारियों पर ड्यूटी टाइम के दौरान ताश पत्ती खेलने का आरोप लगाया। इस पर जलदाय विभाग के एईएन आलोक शर्मा जेईएन चेतराम मीणा ने कहा कि हमारे पास बजट का अभाव है। इससे संसाधनों की कमी हो रही है। फिर भी हम जहां भी पेयजल समस्या है उसका समाधान करने का प्रयास करेंगे। बैठक में बिजली निगम के एईएन केसी वर्मा ने ऊनबड़ागांव में स्कूल के ऊपर से बिजली की लाइन जाने के मामले में सरपंच से लिखित में शिकायत देने की बात कही।
जेईएन को हटाना है तो मंत्री के पास जाओ
बैठक में बसवा सरपंच घनश्याम महावर द्वारा बसवा जलदाय विभाग जेईएन पर शिकायतों का निस्तारण नहीं करने का मुद्दा उठाया तो इस पर जलदाय विभाग बांदीकुई के एईएन आलोक शर्मा ने कहा कि बसवा जेईएन विकलांग है और जिले में बसवा में ही पानी की समस्या ज्यादा है। ऐसे में मैंने उच्चाधिकारियों से दूसरा जेईएन लगाने की बात कही थी, लेकिन नहीं लगा। अब वहां दूसरा जेईएन लगाना है तो आप जलदाय मंत्री किरण माहेश्वरी के पास जाओ।
बीडीओ ने दी एईएन को नसीहत
जलदायविभाग एईएन पर जनप्रतिनिधियों से अच्छा व्यवहार नहीं करने का आरोप लगाने के बाद बीडीओ महावीरसिंह ने कहा कि मेरी भी 30 साल की सर्विस हो चुकी है। हमेशा जनप्रतिनिधियों के प्रति अच्छा व्यवहार रहा है। ऐसे में एईएन साहब आप भी जनप्रतिनिधियों के प्रति अच्छा व्यवहार रखे। आप इनकी समस्याओं को सुनकर उनका निस्तारण करें। ये लोग भी आपकी मदद करेंगे।
बांदीकुई. पंचायतसमिति साधारण सभा की बैठक में जलदाय विभाग के एईएन के खिलाफ रोष जताते सरपंच।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva